
Preşedintele ANFP  - prezent la conferinţa internaţională de la Baku, Azerbaidjan
În perioada 9-10 iulie 2015, președintele Agenţiei Naţionale a Funcţionarilor Publici (ANFP), József Birtalan, a participat, la Baku (Azerbaidjan), la conferinţa internaţională cu tema „Dezvoltarea capacității pe parcursul reformei administrației publice”.

Scopul conferinței a fost acela de  a strânge la un loc experți din cadrul unor instituții reprezentative ale administrației publice din diferite părți ale lumii pentru a împărtăși experiențe în ce privește dezvoltarea capacității funcționarilor publici pe parcursul aplicării reformelor în domeniul administrației publice. 

Reuniunea a fost organizată în cadrul Planului de Reformă Instituțională al Programului Global de Consolidare Instituțională al Parteneriatului Estic (PaE) și reprezintă o componentă a Proiectului finanțat de Uniunea Europeană, ce vizează sprijinul acordat Comisiei Funcției Publice de pe lângă președintele Republicii Azerbaidjan, în scopul punerii în aplicare a Planului de Reformă.  

La conferința, deschisă de președintele Comisiei Funcției Publice de pe lângă președintele Republicii Azerbaidjan, Bahram Khalilov, au participat, reprezentanţi ai administraţiei publice, ai mediului academic şi experți internaţionali. Aspectele cheie dezbătute în cadrul conferinței au vizat principalele provocări în ceea ce privește dezvoltarea capacității administrației publice, platformele regionale, schimbul cultural în domeniul funcției publice, crearea de centre de formare pentru funcționarii publici etc. 
Cu acest prilej, președintele József Birtalan a apreciat buna colaborare dintre ANFP şi Comisia Funcției Publice de pe lângă președintele Republicii Azerbaidjan, colaborare care urmează să fie dezvoltată şi în cadrul unui Acord. Menţionăm că, în data de 4 martie 2015 a fost aprobat Memorandumul cu tema “Negocierea Acordului de cooperare între Ministerul Dezvoltării Regionale şi Administraţiei Publice din România şi Comisia Funcţiei Publice de pe lângă președintele Republicii Azerbaidjan în domeniul managementului funcţiei publice şi al funcţionarilor publici”.

